《怀古》
宋代·李谨思

昔我从耆英，图史娱朝昏。
咄嗟陵与谷，永谢西州门。
梦中亦识路，欲往先销魂。
往还无须臾，失声强复吞。
西山照公槛，南山亘公垣。
平生五亩池，东海遥崩奔。
公门山海并，遂斡造化元。
招公有薇菊，酬公有佳尊。
行吟闻地籁，飞奏劘天阍。
公来月星县，公归江汉翻。
六籍未渠央，百圣谅斯存。
翩翩媚学子，风节当谁敦。
我发日以变，洮面留心源。
庶无骍汗流，独此清泪痕。
英英出灵变，杳杳通绪言。
因风荐商参，秋思随孤骞。

作者简介：宋饶州馀干人，字养吾。幼颖异，日记数千言。度宗咸淳中试礼部第一。宋亡，隐居著述。为文古奥，自成一家言。